แบงก์ชาติตีฆ้องเชิญขนเงินลงทุนนอก
ธปท.โหมตีปี๊บหนุนเอสเอ็มอีรายย่อยขนเงินออกไปลงทุนต่างประเทศ
26 ก.พ. 2556

ธปท.โหมตีปี๊บหนุนเอสเอ็มอีรายย่อยขนเงินออกไปลงทุนต่างประเทศ 
นางผ่องเพ็ญ เรืองวีรยุทธ รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) กล่าวว่า หลังจาก ธปท.อนุญาตให้ผู้ประกอบการนำเงินออกไปลงทุนในต่างประเทศในช่วงที่ผ่านมาพบว่า ผู้ประกอบการขนาดกลางและขนาดย่อม (เอสเอ็มอี) และบุคคลธรรมดานำเงินออกไปลงทุนต่างประเทศน้อยกว่าที่ควร ซึ่งเป็นไปได้ว่าอาจจะยังไม่เข้าใจในรายละเอียดการผ่อนผันที่ชัดเจน 
ดังนั้น ธปท.เห็นควรให้ไปทำความเข้าใจกับนักลงทุนให้มากขึ้น เพื่อจะมีส่วนทำให้มีเงินทุนจากในประเทศออกไปลงทุนในต่างประเทศเพิ่มขึ้น
สำหรับแนวทางการเพิ่มวงเงินการโอนเงินไปต่างประเทศในแต่ละครั้ง และการฝากเงินตราต่างประเทศของผู้ส่งออก ผู้นำเข้า และผู้ที่เกี่ยวข้องโดยไม่จำกัดจำนวนนั้น ขณะนี้ยังอยู่ระหว่างการพิจารณาอนุมัติของกระทรวงการคลัง
รายงานข่าวจาก ธปท.เปิดเผยว่า ในช่วงเดือน ก.พ.มี.ค.นี้ ธปท. จะจัดสัมมนาทั้งในกรุงเทพฯ และต่างจังหวัดรวม 5 ครั้ง เพื่อทำความเข้าใจกับผู้ประกอบธุรกิจ ผู้ลงทุน และบุคคลทั่วไป ให้รับทราบถึงกฎระเบียบที่ผ่อนคลายการนำเงินไปลงทุนในต่างประเทศในรูปแบบต่างๆ เพื่อลดแรงกดดันเงินทุนไหลเข้าจากต่างประเทศและสร้างความสมดุล